Návrh na realizáciu dodávok literatúry v celkovej hodnote 200 tis. USD pre potreby Centra vedecko-technických informácií SR s cieľom zníženia zadlženosti Ruskej federácie voči Slovenskej republike

Na základe uznesenia vlády SR č 735/2002 z 3. júla 2002 Ministerstvo školstva už dlhší čas pracuje na príprave podkladov na realizáciu dodávok literatúry z prostriedkov zadlženosti RF voči SR. V roku 2002 bolo CVTI poverené Ministerstvom školstva participovaním na úlohe B.18 tohto uznesenia a do októbra 2002 pripravilo na základe prieskumu zoznam tematických oblastí, o ktoré by SR mala záujem a ktorých by sa dodávky mali týkať. CVTI SR je priamo riadenou organizáciou Ministerstva školstva SR.

V januári 2003 sa na pôde Ministerstva školstva uskutočnilo na úrovni pána ministra školstva prijatie J.E. mimoriadneho a splnomocneného veľvyslanca RF v SR                                p. A. N. Borodavkina. Predmetom ich rokovania boli aj otázky spojené s napĺňaním záverov 10. MVK a uznesenia vlády SR č. 735/2002 ohľadom dodávok  literatúry z prostriedkov znižovania zadlženosti RF voči SR. Minister školstva SR sa zaviazal pripraviť podklady k realizácii deblokácie literatúry a p. veľvyslanec sa zaviazal k oznámeniu subjekt z RF, ktorý bude poverený prípravou dodávkou literatúry na ruskej strane a ktorý bude zmluvným partnerom CVTI SR pri uzatváraní rámcového kontraktu podľa bodu B.3 uznesenia tohto materiálu. 

Na základe týchto skutočností navrhuje MŠ SR realizáciu dodávok literatúry v celkovej hodnote 200 tis. USD pre potreby Centra vedecko-technických informácií SR s cieľom zníženia zadlženosti Ruskej federácie voči Slovenskej republike. 

Vychádzajúc z požiadaviek CVTI SR by predmetom dodávok bolo široké spektrum vedecko-technickej literatúry z rôznych oblastí prírodných aj spoločenských vied. Určenie konkrétnych titulov a počtu dodaných knižných zväzkov bude predmetom rámcového kontraktu   podľa bodu B.3 uznesenia tohto materiálu. 

 Získaná literatúra bude zmluvne delimitovaná na partnerské knižnice v SR v súlade s ich tematickou profiláciou a predloženými požiadavkami. Knižničné dokumenty, ktoré pripadnú CVTI SR budú komplexne knižnične spracované a sprístupnené používateľskej verejnosti prostredníctvom štandardných výpožičných a medziknižničných služieb. Informácie o získaných dokumentoch vo fonde CVTI SR budú zároveň poskytnuté do súborného katalógu knižníc SR.
CVTI SR je národným technickým informačným centrom a špecializovanou  verejnou vedeckou knižnicou Slovenskej republiky zameranou na technické vedy a vybrané oblasti prírodných, humanitných a ekonomických vied. 
Funkcie CVTI: 
-	získava, uchováva a sprístupňuje všetky druhy domácich a zahraničných dokumentov a informácií bez ohľadu na formu média a lokáciu 
-	poskytuje komplexné knižničné služby s využitím informačných technológií v celoslovenskom rozsahu,
-	poskytuje informačné a rešeršné služby z domácich i zahraničných báz dát, a s využitím zdrojov internetu
-	buduje vlastné bázy dát/katalógy a spolupracuje na budovaní domácich a zahraničných databáz a informačných súborov,
-	na základe osobitných poverení medzinárodných, prípadne tuzemských orgánov a inštitúcií plní viaceré významné celoštátne a medzinárodné úlohy:
a) depozitná knižnica EÚ a OECD, 
b) regionálne patentové stredisko PATLIB/EPO
c) medziknižničné výpožičné služby (tuzemské/medzinárodné)
d) výhradný distribútor oficiálnych publikácií EÚ pre SR
e) národný člen Európskej asociácie pre sivú literatúru a prispievanie za SR do  medzinárodnej bázy SIGLE
f) koordinačné pracovisko pre normalizáciu v oblasti terminológie, informácií a dokumentácie
g) mimoškolské vzdelávanie knižničných a informačných pracovníkov